บลจ.กสิกรไทย จ่อปันผลกองอสังหาฯ 3 กองรวมมูลค่ากว่า 142 ลบ. พร้อมจ่าย 19 ก.ย.59
บลจ.กสิกรไทย เตรียมจ่ายปันผลกองทุนรวมอสังหาฯทั้งหมด 3 กอง รวมมูลค่าเงินปันผลทั้งสิ้นกว่า 142 ล้านบาท กำหนดจ่ายเงินปันผลดังกล่าวพร้อมกันในวันที่ 19 ก.ย.นี้
5 ก.ย. 2559

นายเขมชาติ สุวรรณกุล ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด หรือ บลจ. กสิกรไทย เปิดเผยว่า บลจ.กสิกรไทย เตรียมจ่ายเงินปันผลกองทุนรวมอสังหาริมทรัพย์ จำนวน 3 กองทุน สำหรับผลการดำเนินงานตั้งแต่วันที่ 1 เมษายน 2559 ถึงวันที่ 30 มิถุนายน 2559 ของกองทุนรวมอสังหาริมทรัพย์เคพีเอ็น (KPNPF) โดยจะจ่ายปันผลในอัตรา 0.1150 บาทต่อหน่วย และกองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ ไลฟ์ไตล์ (MJLF) ในอัตรา 0.2500 บาทต่อหน่วย สำหรับผลการดำเนินงานตั้งแต่วันที่ 1 มกราคม 2559 ถึงวันที่ 30 มิถุนายน 2559 ของกองทุนรวมสิทธิการเช่าอสังหาริมทรัพย์โกลด์ (GOLDPF) ในอัตรา 0.1900 บาทต่อหน่วย โดยทั้ง 3 กองทุนดังกล่าว จะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 12.00 น. ของวันที่ 9 กันยายน 2559 และมีกำหนดจ่ายเงินปันผลดังกล่าวพร้อมกันในวันที่ 19 กันยายน 2559 นี้ รวมมูลค่าเงินปันผลทั้งสิ้นกว่า 142 ล้านบาท
นายเขมชาติกล่าวต่อไปว่า กองทุนรวมอสังหาริมทรัพย์เคพีเอ็น (KPNPF) มีนโยบายลงทุนในกรรมสิทธิ์ที่ดิน อาคารสำนักงาน และระบบสาธารณูปโภคของอาคารเคพีเอ็น ทาวเวอร์ บนถนนพระราม 9 โดยผลการดำเนินงานใน 2 ไตรมาสที่ผ่านมาของปี 2559 จัดว่าอยู่ในเกณฑ์ที่น่าพอใจ และสามารถสร้างรายได้อย่างสม่ำเสมอจากค่าเช่าพื้นที่และบริการต่างๆ ภายในโครงการ ทำให้ในรอบผลดำเนินงานดังกล่าว กองทุนสามารถทำกำไรจากการดำเนินงานที่ 49.21 ล้านบาท ซึ่งตั้งแต่จัดตั้งกองทุนมามีการจ่ายปันผลแล้วรวม 13 ครั้ง คิดเป็นมูลค่าทั้งสิ้น 1.8540 บาทต่อหน่วย
ด้านกองทุนรวมสิทธิการเช่าอสังหาริมทรัพย์เมเจอร์ซีนีเพล็กซ์ไลฟ์สไตล์ (MJLF) มีนโยบายลงทุนในสิทธิการเช่าอาคารโครงการเมเจอร์ ซีนีเพล็กซ์ รังสิต, เมเจอร์ ซีนีเพล็กซ์ รัชโยธิน และซูซูกิ อเวนิว รัชโยธิน ปัจจุบันมีอัตราการเช่าพื้นที่อยู่ประมาณ 97.73% ของพื้นที่เช่าทั้งหมด ด้านผลการดำเนินงานใน 2 ไตรมาสที่ผ่านมาของปี 2559 จัดว่าอยู่ในเกณฑ์ที่ดี โดยกองทุนสามารถทำกำไรจากการดำเนินงานที่ 185.22 ล้านบาท ทั้งนี้ ตั้งแต่จัดตั้งกองทุนมามีการจ่ายปันผลแล้วรวม 36 ครั้ง รวมเป็นมูลค่าทั้งสิ้น 8.6230 บาทต่อหน่วย หรือคิดเป็นอัตราการจ่ายปันผลเฉลี่ยตั้งแต่จัดตั้งกองทุนที่ 9.55% ต่อปี
สำหรับกองทุนรวมสิทธิการเช่าอสังหาริมทรัพย์โกลด์ (GOLDPF) มีนโยบายลงทุนในสิทธิการเช่าที่ดินและอาคารเซอร์วิสอพาร์ทเมนท์ขนาด 162 ห้องของโครงการเดอะ เมย์แฟร์แมริออท เอ็กเซคคิวทีฟ อพาร์ทเม้นท์ ซอยหลังสวน ถนนเพลินจิต ปัจจุบันมีอัตราการเข้าพักเฉลี่ยประมาณ 89.17% โดยผลการดำเนินงานในครึ่งปี 2559 ที่ผ่านมา กองทุนสามารถทำกำไรสุทธิได้ 40.06 ล้านบาท ทั้งนี้ ตั้งแต่จัดตั้งกองทุนมามีการจ่ายปันผลแล้วรวม 18 ครั้ง รวมเป็นมูลค่าทั้งสิ้น 4.7075 บาทต่อหน่วย
นายเขมชาติ กล่าวเพิ่มเติมว่า ที่ผ่านมาในช่วงครึ่งแรกของปี 2559 ภาวะเศรษฐกิจยังไม่ฟื้นตัวเท่าที่ควร ทำให้ผู้บริโภคยังคงลดค่าใช้จ่าย ซึ่งอาจกระทบต่อผลการดำเนินงานของภาคธุรกิจที่ขึ้นอยู่กับกำลังซื้อของผู้บริโภค แต่สำหรับครึ่งปีหลัง เชื่อมั่นว่าภาพรวมเศรษฐกิจ ตลอดจนการค้าการลงทุนน่าจะทยอยฟื้นตัวขานรับกับมาตรการกระตุ้นเศรษฐกิจของภาครัฐ สะท้อนถึงภาวะการใช้จ่ายในประเทศที่ปรับตัวดีขึ้น ซึ่งจะส่งผลดีต่อเนื่องกับการขับเคลื่อนธุรกิจในหลายๆ อุตสาหกรรมมากขึ้น
โดยกองทุนรวมอสังหาริมทรัพย์ทั้ง 3 กองทุนดังกล่าว จดทะเบียนในตลาดหลักทรัพย์แห่งประเทศไทย ดังนั้นสำหรับผู้ลงทุนที่สนใจลงทุนในกองทุน KPNPF กองทุน MJLF และกองทุน GOLDPF สามารถซื้อขายผ่านตลาดหลักทรัพย์แห่งประเทศไทย ทั้งนี้สามารถค้นหาข้อมูลเพิ่มเติมได้ที่ KAsset Contact Center 0 2673 3888 หรือที่ www.kasikornasset.com